Nøgleord

Sammendrag



Nøgleord

1. EF-varemærker – definition på og erhvervelse af et EF-varemærke – relative registreringshindringer – indsigelse fra indehaveren af et ældre varemærke, der er identisk eller ligner, og som er registreret for varer eller tjenesteydelser af samme eller lignende art – ældre varemærke, som er et EF-varemærke – afslag på registrering på grund af en relativ registreringshindring selv begrænset til en del af Fællesskabet

(Rådets forordning nr. 40/94, art. 8)

2. EF-varemærker – definition på og erhvervelse af et EF-varemærke – relative registreringshindringer – indsigelse fra indehaveren af et ældre varemærke, der er identisk eller ligner, og som er registreret for varer eller tjenesteydelser af samme eller lignende art – risiko for forveksling med det ældre varemærke – lighed mellem de omhandlede varemærker – semantiske forskelles egnethed til at opveje fonetiske ligheder – betingelser

[Rådets forordning nr. 40/94, art. 8, stk. 1, litra b)]

3. EF-varemærker – definition på og erhvervelse af et EF-varemærke – relative registreringshindringer – indsigelse fra indehaveren af et ældre varemærke, der er identisk eller ligner, og som er registreret for varer eller tjenesteydelser af samme eller lignende art – risiko for forveksling med det ældre varemærke – ordmærket »ZIRH« og figurmærke, der indeholder ordet »SIR«

[Rådets forordning nr. 40/94, art. 8, stk. 1, litra b)]

Sammendrag

1. Når det ældre varemærke i en sag om indsigelse mod registreringen af et EF-varemærke i henhold til artikel 42 ff. i forordning nr. 40/94 er et EF-varemærke, og det relevante område ved vurderingen af risikoen for forveksling således udgør hele Den Europæiske Union, skal registreringen afvises i betragtning af EF-varemærkets enhedskarakter, selv om den relative registreringshindring kun er til stede i en del af Fællesskabet.

(jf. præmis 34-36)

2. Ved bedømmelsen af risikoen for forveksling i artikel 8, stk. 1, litra b), i forordning nr. 40/94 om EF-varemærker kan fonetiske ligheder mellem to varemærker opvejes af begrebsmæssige forskelle, der adskiller de pågældende varemærker. For at der kan blive tale om en sådan opvejning kræves det, at mindst et af de omhandlede varemærker fra den relevante kundekreds’ synsvinkel har en klar og bestemt betydning, som denne kundekreds uden videre kan forstå.

I den henseende forhindrer den omstændighed, at ordmærket ikke betegner nogen egenskab ved de varer, for hvilke registreringen af varemærket er blevet foretaget eller ansøgt om, nemlig ikke den relevante kundekreds i uden videre at forstå betydningen af dette varemærke. For at opveje fonetiske ligheder mellem de omhandlede varemærker er det tilstrækkeligt, at et af de omhandlede mærker har en sådan betydning, såfremt det andet mærke ikke har en sådan betydning eller blot har en helt anden betydning.

(jf. præmis 49 og 50)

3. Hos de europæiske forbrugere består der ingen risiko for forveksling mellem ordmærket »ZIRH«, der ønskes registreret som EF-varemærke for visse varer i klasse 3 og 42 i Nice-arrangementet, og figurmærket, der indeholder ordbestanddelen »SIR«, der er registreret tidligere som EF-varemærke for varer i klasse 3, i det omfang, hvor graden af lighed mellem de pågældende varemærker ikke er tilstrækkelig stor til, at det i den relevante kundekreds kan antages, at de pågældende varer hidrører fra den samme virksomhed eller i givet fald fra økonomisk forbundne virksomheder, og hvor denne vurdering, henset til forskellene mellem de omtvistede varemærker, ikke afkræftes af det forhold, at varerne og tjenesteydelserne, der er omfattet af det ansøgte varemærke, til dels ligner, til dels er identiske med de varer, der er omfattet af det ældre varemærke.

(jf. præmis 55-57)